钦定古今图书集成/明伦汇编/氏族典/第137卷 > 《四川总志》 > 文钦
## 钦定古今图书集成/明伦汇编/氏族典/第137卷 > 《四川总志》 > 文钦

按《魏志毋丘俭传》：“俭都督扬州，吴太傅诸葛恪围合
肥新城，俭与文钦御之。初，俭与夏侯元、李丰等厚善，
扬州刺史前将军文钦，曹爽之邑人也，骁果麤猛，数
有战功，好增掳获，以徼宠赏，多不见许，怨恨日甚。俭
以计厚待钦，情好欢洽，钦亦感戴，投心无贰。正元二
年正月，有彗星数十丈，西北竟天，起于吴楚之分，俭”、
钦喜，以为己祥，遂矫太后诏，罪状大将军司马景王。
移诸郡国举兵反，将五六万众渡淮西至项。俭坚守，
钦在外为游兵，大将军统中外军讨之。钦战败，亡入
吴。吴以钦为都护、假节、镇北大将军、幽州牧、谯侯。